SKRIFTLIG FORESPØRGSEL P-0544/01

af Mario Mantovani (PPE-DE) til Kommissionen

(19. februar 2001)

Om: Initiativer for at skabe bedre beskatningsforhold for den tredje sektor

Den 12. februar 1999 underskrev den italienske regering en aftaleprotokol sammen med Forum del Terzo Settore, hvormed non profitsektoren skulle anerkendes officielt.

Det fastslås i protokollen, at den italienske regering har til hensigt:

- at føre en politik for fremme af den tredje sektor, som også omfatter særlige foranstaltninger til fordel for Syditalien

- at iværksætte en politik for på korrekt vis at intensivere indsatsen for beskæftigelse af ugunstigt stillede arbejdstagere

- at iværksætte en politik for at udnytte alle de erfaringer, der er gjort med foreningssamarbejde, socialt samarbejde, frivilligt arbejde, ngo'er, andelsvæsen og græsrodsbevægelser, hvor den tredje sektor er aktiv.

Med udgangspunkt i disse tilsagn forsikrer den italienske regering bl.a., at den siden underskrivelsen af protokollen har iværksat initiativer til:

- en hurtig og fuldstændig gennemførelse af de bestemmelser, hvormed de lettelser og incitamenter, som allerede er planlagt for de små og mellemstore virksomheder også kommer til at gælde for de private ikke-udbyttegivende institutioner, som driver de kontorer for fremme og udvikling, som støttes af den tredje sektor

- også på EU-plan at undersøge, om der kan gennemføres en lavere momssats, hvor det er nødvendigt

- at oprette kontrolorganet (den såkaldte Authority del Terzo Settore) senest en måned efter den tilhørende procedure i forbindelse med finansloven for 1999.

Kommissionen bedes oplyse, hvilke initiativer den har taget over for den italienske regering i forbindelse med løftet om på EU-plan at gøre en indsats for en mildere beskatning af den private ikke-udbyttegivende sektor.

Desuden bedes Kommissionen oplyse, om der kan udarbejdes en meddelelse i medfør af artikel 128 med henblik på at ændre de nationale bestemmelser, så momsen kan nedsættes, idet denne i dag virker hæmmende for, at den tredje sektor kan udføre sine opgaver som den, der træder i stedet for staten ved levering af tjenesteydelser til enkeltpersoner.

Svar afgivet på Kommissionens vegne af Frederik Bolkestein

(23. marts 2001)

Kommissionen er ikke bekendt med noget initiativ fra den italienske regerings side med henblik på at gennemføre de forslag, der er indeholdt i den af det ærede medlem omtalte aftaleprotokol.

Med hensyn til det andet spørgsmål om momsen, som beskrevet i Rådets sjette direktiv 77/388/EØF af 17. maj 1977 om harmonisering af medlemsstaternes lovgivning om omsætningsafgifter Det fælles merværdiafgiftssystem: ensartet beregningsgrundlag(1), så er momsen en bredt baseret afgift på den endelige forbrugers forbrug af varer og tjenesteydelser. Den brede dækning skal sikre en neutral virkning i de forskellige faser af forsyningskæden. Dog indeholder artikel 13A i direktivet en fælles liste over afgiftsfritagelser, der tillader en ikke-beskatning af visse aktiviteter. Disse afgiftsfritagelser er nogenlunde ensartede overalt i Fællesskabet, så man sikrer en ensartet anvendelse af direktivet, og de er nøje defineret med henblik på at begrænse enhver konkurrenceforvridning, som de måtte forårsage. Eksemplerne omfatter bl.a. sundhed, velfærd, uddannelse og visse ikke-profitgivende aktiviteter.

Kommissionens nuværende strategi med hensyn til opnåelse af en bedre fungerende moms er nærmere beskrevet i dens meddelelse til Parlamentet og Rådet(2). Hovedsigtet hermed er forenkling, modernisering, en mere sammenhængende anvendelse og et bedre administrativt samarbejde. Enhver udvidelse af de gældende ordninger med hensyn til afgiftsfritagelse vil sandsynligvis ikke være i overensstemmelse med disse mål. Undtagelserne fremmer konkurrenceforvridning, øger erhvervslivets omkostninger og fører til skjulte afgifter i forsyningskæden som følge af, at den dermed beslægtede omsætningsafgift ikke er fradragsberettiget.

For øjeblikket tilbydes der en vis lempelse i form af nedsatte momssatser for en treårig forsøgsperiode, for så vidt angår visse arbejdskraftintensive tjenesteydelser(3). Under denne ordning har Italien fået lov til at anvende en nedsat momssats på tjenesteydelser såsom reparation og renovering af private boliger og pleje i hjemmet. Dette er et meget begrænset forsøg på at undersøge, om leverandører af disse tjenesteydelser kan drage fordel af en nedsat momssats uden fare for at forstyrre det indre markeds funktion og bringe afgiftsneutraliteten i fare. Kommissionen vil dog først træffe en endelig beslutning om den momssats, der bør finde anvendelse på arbejdskraftintensive tjenesteydelser, når den har aflagt en fuldstændig beretning om virkningerne af ovennævnte initiativ ved afslutningen af treårsperioden i december 2002.

(1) EFT L 145 af 13.6.1977.

(2) KOM(2000) 348 endelig udg.

(3) Rådets beslutning 2000/185/EF af 28. februar 2000, EFT L 59 af 4.3.2000.